text: Sant Just Desvern acollirà els propers dies 17, 18 i 19 d'octubre la desena edició de les Jornades Ciutats Creatives 2018 que l'ajuntament coorganitza amb la Fundació Kreanta i s'emmarca en el projecte europeu Rutes Singulars, Interreg-Poctefa (2016-2019). Hi participen persones representants d'institucions catalanes i franceses - Angers i de Toulousse- com ara dels Consorcis de Turisme del Baix Llobregat i de Barcelona, respectivament, Pla Estratègic Metropolità de Barcelona, Ajuntament de l'Hospitalet, Àrea Metropolitana de Barcelona, Diputació de Barcelona o de l'Institut Català d'Empreses Culturals.
  Les institucions sòcies del projecte -els ajuntaments de Sant Just Desvern, Irún, Barakaldo, Tournefeille, Foix i la Fundació Kreanta- estaran també amb representació política, en una taula rodona, fent valoració d'aquest projecte transfronterer i exposant les accions de futur. Es tanquen les Jornades amb la bona pràctica gestora del Consorci de la Colònia Güell i la visita a la cripta de Gaudí i la colònia Güell.
  Per posar en valor el potencial artístic internacional de Sant Just Desvern, la presentació pública de les jornades està previst fer-la a les instal·lacions del Taller d'Arquitectura d'en Ricardo Bofill. Hi participaran en una taula rodona, creatius de primer nivell que, a més, són veïns i veïnes de Sant Just Desvern: Ricado Bofill, arquitecte, Jaume Plensa, escultor, Susana Solano, escultora, Joan Margarit, poeta, Joan Albert Amargós, músic i la també veïna i pintora Soledat Sans. L'acte versarà sobre "Sant Just Desvern, la mirada dels seus creatius". Moderarà la taula rodona la periodista i veïna Pepa Fernández.